
KASPAPI &AKPE (60c). 



WOTANIN ENANA. 

Omaha otonwe kin en Hemani oinajin wan tanka, 
mazaska 1,500,000 on kagapi kta. 

Dakota Territory en wojupi (otoiyohi mako^pe 160) 
heca 300,000 henakeca ojupi keyapi. 

Lowell, Mass. ekta owinja akahpa okage tipi wan 
liuhnage ca mazaska 2,000,000 hehanyan yusote. 

Eussia makoce kin en Wicastayatapi okihe wan qa 
wicasta okinihan heca he te ce eyapi. Wicasta kin he 
Count Folstoi eciyapL 

May 14 he ehan Dakota Ter. eca nina magaju qa 
hecen wojupi kin yuwaste. Tuka Jamestown ekta 
wa ihe ca anpetu osan wapa. 

France ekta qa Paris otonwe en wicasta wan wani- 
yetu ota liin hehan ta. Te ciqon waniyetu opawin- 
ge sam akesahd jgan keyapi. 

Chicago otonwe iwiyohinyanpata, Hemani canku 
kin tona Anpetu Wakan icunhan wahpaye toksupi 
qon wanna ayu^tanpi kta keyapi. 

Wisconsin obaspe kin en contanka ehna nina oide 
tanka qa can ota itu awihnuni. Icunhan nina tate- 
yanpa nakaes sam nina ide ce eyapi. 

Captain Murrell, tuwe wita wata wan kiunniye ce- 
han wicasta ota niyake iwicacu qon wicota on pidapi 
kin, heon mazaska mnakiyapi kta keyapi. 

April 30, he ehanNew Haven, Conn, en Hon. W. 
H. Barnum te. Wasicun kin de Democrat obe kin 
opa qa hena eciyatanhan wicasta okinihan hca heca. 

Tokesta Isantanka oyate kin wicayawapi kta. 
Omaka wikcemna iyohi econpi ecee. Askatudan he- 
conpi kte cin on mazaska 4,000,000 ayusotapi kta 
keyapi. 

Ontario ekta qa Hamilton otonwe kin en hemani 
wan canku icunom iyaye ca ecen wicasta wikcemna 
nom sanpa zaptan wicaktepi, qa wikcemna nom 
huhnagapi. 

Bridgewater, D. T. en wasicun wan anpaohotonna 
heca nina ota hduha. Nakaes, askatudan witka 
2,600 wiyopeya. Opiye iyena yuha unkans* 3,000 
wiyopeya kta tuka. 

Oklahoma en makaospe 1,898,800 yukan qa hena 
on ospe otoiyohi Tukansidan mazaska wanji sam 
kaspapi nom sam okise kajuju. Makospe henakeca 
wicas'ta iyowicahi sni. 

Askatudan wita wata Sagadasa makoce kin etanhan 
New York otonwe ekta nina dus hiyu. Anpetu za- 
ptan sam oape 23 hehan kihuni keyapi. Wita Wata 
kin he City of Paris eciyapi. Hecen dus hiyu kin on 
wanna wita wata unma kin owasin kawieap*\ 



Hutchinson, Kansas etanhan woyakapi qa heciya 
May 9 he ehan nina tateyanpa keyapi, Anpetu iya- 
mni icunhan hececa qa wicasta ota tateyanpa kin on 
ksuweyapi qa wanji ta. 

Tukansidan okihe (Secretary of War) kin he 
tokesta Gen. Schofield kici Conkas*ke owasin iyaza 
un kta. Tipi kin qa akicita ko owasin en unpi kin 
wanwicayake kta cin hca. 

Hekta Dakota Territory en wasicun ounyanpi kin 
tehiya waakipapi qa tipi, peji, wikicanye ko huhna- 
ge cin hena owicakiyapi kta he St. Paul wicasta 
mazaska 5,000 mnawicakiyapi. 

China makoce kin en wahpe pejihuta icaliyapi ece, 
tuka askatudan nina wawicahye sni. Hecen okinni 
wahpe opeuntonpi eca wankan wapa kajujuunkiyapi 
kta qais kitanna waste heca unqupi kta seca. 

May 6 he ehan, Paris, France en wapazopi wan 
pazopi. Yuhdokapi qon wicasta 300,000 en hina- 
jinpi.^ Tukansidayanpi kin he wapazopi kin ekta ye 
kta ciqon tuwe nahmana kute tuka ktepi sni. 

Askatudan Akicita Itancan wan Gen. Harney he 
te. Hekta qon Dakota ehna skan. Okinni Dakota 
kiksuyapi kta naceca. Eya Dakota token castonpi 
sdonwaye sni kes tuwe wake cin is sdonyapi kta na- 
ceca. 

Hehan Minnesota en is iyececa qa icunhan wasi- 
cun wan hapikta iyayapi icunhan qa canpahmihma 
ota en yapi qehan, etanhan skkpe tate kin kaptan- 
yan. Nakun iyehanpeta wahuhnage ca peji can ko 
ota ihangya. 

France en Wapazopi wan econpi. May wi, wiya- 
wapi izaptan he ehan Tunkansidanyapi yuohdoka. 
Yuoliclokapi wicohan enakiyapi qon President Car- 
not kihde icunhan tuwe kute tuka cahdi ece okju ecen 
kiunni ^ni, qeyas tuwe econ kin kaskapi. 

Japan makoce kin etanhan koska ota Isantanka 
makoce kin en wayawawicasi ece. Koska kin hena 
wacinksapapi hca qa kihdapi ohakam oyate tawapi 
kin ehna sanpa waonspekiya unpi. Dehan Japan 
oyate kin civilization qa wosdonye nina akitapi. 

_ Ceji Wakpa Owakpamni, W. T, etanhan woyaka- 
pi qa heciya Mahpiyaduta ti etanhan, tuwe Psipsica- 
dan eciyapi kin he wicota om wiwanyag wacipi kta he 
hi. _ Qa oyate toktokeca etanhan wanjikji hipi tuka 
wacipi kte cin wasicun cinpi sni qa okinni Tunkanli- 
dan etanhan anawicakiptapi kta seca. 

Cegaiyeyapi (Fort Sisseton) Conka^ke kin he June 
wi wiyawapi tokaheya kinhan ayustanpi kte ca Tipi 
tona en un qa wahpaye ko, owasin wiyopeyapi kta. 

AkiHti torn on rmpi kin hnt^m Mdof,« (Fort Sri 4]- 

ing) ekta kiyotankapi kte ca iyohakam wasicun tuwe 
cin kinhan akicita makoce ohdaptapi kin lie en oun- 
yanpi okihipi kta. 

Maste makoce kin en Cherokee oyate kin makoce 
on on£pa paganpi kta yuhapi qa tohinni Tunkansldan 
Commission wan makoce kin he wicakida kta kalmi- 
ge unkoyakapi. Makoce paganpi kte cin Oklaho- 
ma obaspe kin he ikiyedan qa askatudan wasicun 
ekta hipi kin on, Cherokee oyate kin makoce paganpi 
kinhan, mazaska 7,500,000 kamnapi kta. 

Indian Territory ekta, makoce onspa Oklahoma 
eciyapi April 22 he ehan yuhdokapi. Iyehantu sni 
ecen wasicun nina wicota en ape hipi qa yuhdokapi 
qehan enkiya nasdog yapi qa makoce icupi kta he 
nina skanpi. Wicotapi nakaes makoce iyenakeca sni 
hecen tuktekten makoce kicicipi qa apa kicizapi. Wa- 
sicun heciya makoce icupi kte cin on hnaskinyanpi 
seececa. 

April 30, he ehan Isantanka makoce owancaya wo- 
wiyuskin tanka. £!cin iyehan hekta omaka opawin- 
ge ciqon, George Washington eciyapi kin, he tokahe- 
ya Tunkansidayapi. Hececa nakaes Isantanka oyate 
iyuhpa wiyu^kinpi qa otonwe wanjikji en anpetu ya- 
mni hehanyan wowiyuskin on iyu^kinpi. Isantanka 
oyate woyakapi (history) eciyatanhan decen unyawa- 
pi. April 29, 1789 George Washington New York 
otonwe kin en hi, Mount Vernon etanhan hiyu. En 
hi qehan wicas*ta okinihanpi kin ota itkokipapi. April 
30, wicokaya behan Tunkansidan on iciconze kta he 
kahnigapi, tuka itokam napciwanka ape cin hehan 
New York otonwe kin en mazahdahda iyuha kahda- 
pi qa oyate kin Tipi wakan tawapi kin en himniciya- 
pi qa cekiyapi iyohakam tankan yapi qehan tipi wan 
(Federal Hall) wicota ekta yapi qa wiyotanhan he ehan 
George Washington omanipi kin anajin qa wicokcota 
itokam wowapi wakan nape ahnake ca "Wakantanka 
omakiye cinhan Isantanka oyate woope itancan tawapi 
mduhe ca awanbdake kta" he iciconze. Heya ayu- 
s*tan heehan oyate ho okowanjidan on "George Wash- 
ington tehan ninunwe" heyapi. De ohakam George 
Washington wicota om St. Paul (Episcopal Okoda- 
kieiye) Tipi Wakan kin ekta yapi qa hen witaya ce- 
kiyapi. 

YANKTON AGENCY. 

WlOATB. 

Owakpamni etu, March 14, Louise Luke Omasya 
qa Elizabeth Tunkannaskanskanwin cincapi, waniye- 
tu 4; qa April 22, Anna Waon^idawin, Cokabiyaya 
qa Susan Pazuncagewin cincapi, waniyetu 12; qa 
April 22, Battiste Mosquito, John Caponka cinca, 
waniyetu 15; qa May 6, David, Daniel qa Euphrasia 
Bubuna cincapi; qa May 21, Edna Grace, Alfred C. 
qa Julia Smith cincapi; qa June 4, Andrew La Plante, 
waniyetu 23. 

Choteau Creek ekta, April 3, Eli Hinhankiyahe 
cinca, hoksicopa, anpetu 5; qa April 30, Agnes Anna, 
James qa Fanny Berry cincapi, wi 18. 

White Swan ekta, March 28, Maggie Tas\mkeoma- 
ni Matowicakte qa Wakiconzana cincapi, w. 15, qa 
April 21, Sophie Oyejatewin, Tainyanke qa Eliza 
Owankawastena cincapi, w. 5; qa May 9, Emma, Salos 
Hinhankipanpi qa Frances Najinwin cincapi, w. 2. 



OKODAKICIYE WAKAN WOTANIN. 

Tipi Awanyakapi kin yutankapi kta he on maza- 
ska 155,000 dapi. 

May wi tokaheya he ehan Louisiana obaspe kin en 
omniciye econpi. 

Carlisle woonspe tipi kin en, dehan hoksidan qa 
wicinyana ko 637 wayawa unpi. 

Kev. Henry Ware, Sagadasa Wicasta Wakan he- 
ca heciya Carlisle obaspe on Bishop ookiye kagapi 
kta ko kahnigapi. 

Askatudan Sagadas*a makoce kin en Wicasta wa- 
kan wan do wan wayupike ca odowan waonspekiye 
itancan heca he te. 

Wisconsin obaspe kin en siceca on wotanin wowa- 
pi kagapi ece qa askatudan Easter okagapi kin wo- 
wapi 60,000 kagapi. 

Hekta April 25 he ehan Fon du Lac otonwe kin 
he en, Rev. C. C. Grafton, Fon du Lac obaspe kin 
on Bishop yuwakanpi. 

Hekta St. Philip qa St James taanpetu qon, Sa- 
gadasa Bishop Itancan kin, Tasmani makoce kin on 
Bishop wan yuwakanpi. 

China ekta yewicasipi obaspe wan, China wicasta 
akihanpi hce cin owicakiyapi kta he mazaska 20,- 
000 mnayanpi qa wicaqupi. 

Tennessee obas*pe kin en, Bishop Quintard, Hasapa 
ehna wicohan wicaqu kta qa woonspe tipi kage kta 
he tuwe mazaska 6,500 qupi. 

Askatudan Sagadasa ekta wicasta wikcemna sahdo- 
gan sam wanji Diakon wicakahnigapi qa wikcemna 
zaptan sanpa topa Priest wicakagapi. 

West India makoce kin en hekta qon Okodakiciye 
kin kitanna tan}^an ihdoye se tuka dehan ihduihce 
kta qa sanpa wicasta wakan sakpe cinpi. 

Ohio obaspe kin on ake tuwe Bishop yuhapi kte 
cin kahnigapi. Dr. Leonard, Washington, D. C, 
etanhan kin hee. Unkan tawatenye kta keyapi. 

Connecticut obaspe kin en Trinity College, woon- 
spe wankantuya tipi kin, he en koska ota wayawa 
hipi hecen tip! kin owicakan sni. Heon etanhan. 

Okodakiciye obaspespe kin omaka iyohi omniciye 
econpi ece ake dehan mniciyapi Nebraska, Illinois, 
Fon du Lac, Pennsylvania, South Ohio, Missouri, qa 
Louisiana wanna econpi. 

Chicago otonwe kin en wicohan wakan kin nina 
iyopte ce eyapi, qa askatudan Wasicun Sapa heon 
wiyuskinpi. Nakaes* tanyan okiciyapi hecen dehan 
tipi wakan waste hduhapi. 

Alaska ekta yewicasipi obaspe kin on wicasta wa- 
kan ekta yapi qa htanipi kta cinpi qon nahah tuwe- 
danjyeyapi sni, Eya Pejihuta wicasta wan kahni- 
gapi qa yesipi. Cannasdeca wan cinpi qon he okihi- 
pi qa askatudan yeyapi kta. 

California obaspe kin on Bishop un kin wanna wi- 
cahca aya qa heon obaspe tawa kin Bishop ookiye 
wan wicakida. Wicasta apa hecetudakapi tuka apa 
obaspe kin he kiyuspapi kta qa obaspe nom Bishop 
nonpa ko kagapi kta cinpi. 

Michigan obaspe kin ake Wicasta wakan wan 
Bishop yuhapi kta he kahnigapi. Unkan Wicasta 
wakan kin he, Dr. Davis, Philadelphia en wicohan 
yuha. Tipi wakan wanji awanyake cin wanna oma- 
ka wikcemna nonpa ehamtanhan awanyake. 

Africa makoce kin en Bonny oyanke cin en Ha- 
sapa en unpi askatudan tipi wakan wan maza ece on 
icicagapi. Tokah ohna cekiyapi kte ciqon Bishop 
Crowtheris eya Hasapa heca en hi qa wocekiyeecon. 
Tipi kin he hdustanpi kin nina wiyuskinpi. 

Sunkaunyanpi Rev. C. S. Cook (Sena) tanyan un 
sni keyapi naunhonpi. Wanihan sasa ahinanpa he- 
ca on yazan tuka akisni. Akisni esta dehan we 
, hiyuye keyapi. Hecekcen naunhonpi kin on icante 
unsicapi. Tokesta akisni hca unkans waste tuka. 

April 24 he ehan Sado otonwe kin en Tipi Wakan 
teca kagapi qon, nakaha taku owasin hdajuju hecen 
anpetu kin de iyehan yuwakanpi icunhan Bishop 
Hare qa Wicasta Wakan wanjikjien hipi. Icunhan 
Bishop W. D. Walker, North Dakota etanhao en hi 
qa wahokonwicakiye. Tanyan qa iyokipiya skanpi 
keyapi. 

Hekta Lent icunhan siceca yewicasipi wicohan oki- 
yapi kte cin on mazasadan qa kaspapi tawapi kin 
wicohan kin heon mnayewicasipi, qa tuwe onge ki- 
cun kinhan wokiksuye wowapi (Centennial Certifi- 
cate) heca wicaqupi kta iwahowicayapi. Unkan 
wanna wowapi heca 150,000 isanpa panmipi keyapi. 
Qeyas nahah ihuniyapi sni. 

April 24 qa 25 he ehan Canada ekta okodakiciye 
ota kin on tanyan sni qa token ihduokowanjipina 
kta waste iyehan wicota mniciyapi qa wohdakapi. 
Omniciye kin he en Episcopal Bishop qa Wicasta 
Wakan heca, qa Methodist qa Presbyterian hen hi- 
pi. Episcopal etanhan wikcemna yamni qa Metho- 
dist qa Presbyterian aketomtom. 

Hekta General Convention (Omniciye tanka) en 
wocekiye wowapi kin apiya skanpi qa onspa hdustan- 
pi. Tokesta October wi kinhan qa hehan mniciyapi 
eca ake taku hececa iwohdakapi kta. Dehan wico- 
tawacin pazopi kin eciyatanhan taku kin de yutehan- 
pi sni waste qa token apiyepica hecinhan wancahna 
hdustanpi qa sanpa econpi kte Ini waste keyapi. 

Easter Anpetu qon Sagadasa makoce kin en Tipi 
Wakan itancan wan en wicasta 15,000 cekiya hipi. 
Iknuhan Dakota henakeca witaya cekiya hipiwanwi- 
caunyakapi unkans nina wicota keunkecinpi kta. 
Wicehna wicohan wakan yuha unskanpi kin Dako- 
ta iyuhpa icupi kta uncinpi, qa owasin unyuwitaya- 
pi kta unkokihipi s*ni kes tokin owakpamni iyohi en, 
owasin yu witaya najinpi waste. 

April 30 he ehan George Washington tokah eya 
Tunkansidanyapi kin on omaka opawinge wokiksu- 
ye. Hekta heca o^tanpi qon St. Paul's Tipi wakan 
New York otonwe en, he ohna cekiyapi qa Bishop 
Provoost eciyapi wacekiye ca wahokonwicakiye. Wo- 
cekiye oecon tona econpi qon ake nakaha April 30 
iyehan, qa St. Paul's Tipi wakan ohna iyececa 
cekiyapi, qa dehan New York obaspe kin on Bishop 
Potter eciyapi kin he wahokonwicakiye. 



OKODAKICIYE WAKAN ON WIWICAWAN. 
GAPIWAN. 

WOONSPE IwiKCEMM A NONPA SANPA SAKPE. 

Heyake Wakan. 

W. Temple ohna wacekiyapi kte ciqon, wos*na ka- 
gapi kin hayake taku koyakapi kta Wakantanka 
wicasi he. 

A. Wakantanka, Aaron qa cinhintku kin hena on, 
hayake wakan, mnihuha ska on, Moses wicakicage 
kta keya. 

W. De on Ezekiel wieowoyake 44 qa oehde 5,117 
miciyawa wo. 

A. Tohan wosna kagapi kin Devite kin tipi wa 
kan ohna yapi eca, hehan mnihuha on hayake kaga- 
pi hena koyag ipi kta Wakantanka heya. 

W. Mnihuha hayake kin de on taku iyacinpi he. 

A. Wakantanka taokiyewicaye token cante bka 
unpi kte cin he iyacinpi ce. 

W. Mahpiya ekta, obe opewicaton unpi kin, St. 
John taku ikoyakapi keya he. (Wayu. 19: 14.) 

A. Mnihuha waste hca, ska qa ecedan koyakapi 
keya. 

W. Juda Okodakiciye wakan kin en Wicasta Wa- 
kan kin, Wakantanka hayake koyag wicasi hecinhan, 
hetanhan taku unkiyukcanpi kta he. 

A. Christian Okodakiciye kin he wicohan kin de 
on Okodakiciye tanina taku econ kin is eya iyecen 
econ kta waste. 

W. Taku kin de on ohinni Okodakiciye token 
tawacin he. 

A. Tohan Wicasta wakan, Wakantanka itokam 
hinajin eca, taku ska qa yuecepidan, Wakantanka 
cin ece kin, iye qa oyate kiksuyapi kte cin on taku 
koyag u kte iyececa kin, ohinni kicun kta he okoda- 
kiciye tawacin ece. 

W. Hayake ska (Surplice) eciyapi kin, tohan wi- 
casta wakan kicunpi he. 

A- Okodakiciye Wakan oecon tawa yawa eca, 
wakiconzapi wicaqu eca, kiciyuswicakiya qa tapi 
wicahnapi kin (Tipi Wakan ohna econpi kinhan) 
he hehan kicunpi ece. 

4 » » 

SISSETON WOTANIN. 
Baptizma. 
March 21 he ehan, St. James' Tipi Wakan ohna, 
James, Cora Wikos'ke ca Ohitnaka cincapi. Nakun 
Louisa qa Solomon Sutahedan qa Sophia Iyahpewin 
cincapi. 

April 28, St. Mary's Tipi wakan ohna Daisy, Peter 
Renville qa Oicobe cincapi, 

Easter Anpetu he ehan Jacob Sutahedan wayazan- 
ke on baptizma qupi. 

Wicate. 
May 10 he ehan Alice Inihan he hapi. 
May 13, he ehan Solomon Wicanhpinonpa cinca 
wan te. 

Wanna oyate den unpi kin woju hdustanpi. Wi- 
casa ota maga yumdupi tuka takuna ohnakapi sni 
wojupi su iyena yuhapi sni nakael Tokesta wamna- 
heza esta ojupi waste, Sisseton makoce ohdaptapi kin 
yuolidakapi kta he wasicun nina cinpi qa inahnipi. 
Tokin iwastedan skanpi unkans wa£te. 

2. Ascension-anpetu, iyohakab Anpetu-wakan kin. 

9. Anpetu-wakan-ska kin. 

10. Anpetu-wakan ska Anpetu-wakan ed Monday. 

11. Anpetu-wakan-ska Anpetu-wakan ed Tuesday, 
qa Saint Barnabas, Wahosiye taanpetu kin. 

12. 13, 14. Ember-Anpetu kin; ed toma Wicasa 
Wakan obe kin opeya hiyuwicayapi kte cin on cewi- 
eakiciciyapi kin, 

.16. Yamni Taanpetu-wakan kin. 

23. Yamni iyohakab Anpetu-wakan tokaheya kin. 

24. Saint John Baptizma-wicaqu taanpetu kin. 

29. Saint Peter Wahos'iye taanpetu kin. 

30. Yamni iyohakab Anpetu-wakan inonpa kin. 



YUOTANINPI. 
Bishop Hare de yaotanin unsipi. Octowan wowa- 
pi wana apiyapi qa yusnapi kin eeed kagapi. Qa 
wowapi kin he teea kagapi kin kaspapi nonpa on wi- 
yopeyapi kta. Tuwa heca cin kinhan Mr. T. 
Whittaker, 2 Bible House, New York, etanhan icu 
okihi kta. He wowapi kicage ca kida qa wowapi 
kin kaspapi nonpa is iteiyaskape iyenakeca ohnake 
cinhan yekiciyin kta. 

* — » » 

WINY AN OMN1CIYE WICOHANOKDAKAPI. 

Report of Woman's Auxiliary to the Board 
of Missions. 
Choteau Creek, S. D., Church of the Holy Name, ed 
Winyan Omniciye: Mrs. Louise H. Bates, Itancan; 
Mrs. Fances O. Berry, Okihe; Mrs* Carrie T. Bates, 
Mazaska awanyaka; Mrs. Mollie B. Brown, Wowa- 
pi kaga. June hetanhan tona kamnapi kin May he- 
hanyan, $40.50. Qa tona yusotapi kin: Ide okoda- 
kiciye on, $6.00; Wayazanka on, 5.00; Ponca on, 
7.00; Minisa on, 3.00; Christmas on, 6.00; Kokasa- 
s*ana, General Missions, .82. Ataya, $27.82. 

Standing Rock Agency, S. D., St. Elizabeth's 
Church. Tipi wakan el owinja akahpe on, $12.25; 
Ogna miniawicaka^tanpi on, $4.20; Canopiyesasana 
etanhan, Milahanska makoce el owicakiyapi kta on, 
Hasapa egna Wotanin was"te ayapi, $5.79; Lakota 
egna Wotanin waste ayapi, canopiye sa^ana etanhan, 
$5.00. Ataya, $27.24. 

From Rev. F M. Weddeil. 

White Swan ed, St. Philip's tipi-wakan okna, Win- 
yan Omniciye cankokasana etanhan 52 cents. 

Hehan winyan wakagegepi kin on John Jones Kin- 
skanapin he wamnaye qa minihuha, tahin^pa, ha- 
Bonta ko mnayan, unkan dena heca taninyan wana 
kamnapi mazaska 10, qa icazopi kin is* mazaska 22, 
qa denakeca is yusotapi mazaska 1. 

Hehand ded makoce kin, tipi wan ide unkan Win 
yan Omniciye kin wamnakiyapi qa owicakiyapi, mini" 



huha, owinja ipahin, waksica, miniyatke, s*ina, eya 
taku nina ota mnakiyapi. 

Mrs. Elizabeth T. Whipple, Itancan; Miss Anna 
Ellis, Okihe; Miss Ida Ellis, Wowapi kaga; Miss 
Kate Ellis. Mazaska awanyake; Mrs. Mary Yassar, 
Minihuha, awanyake ca wopeton kta. 

Forest City, Dak. May 21, 1889, Anpoa:- Ito iapi 
wanji epinkta. St. Paul M. en Winyan Omniciye kin 
hdanda cinpi qa Bishop unkitawapi mazaska $15.55 
qupi, hecen tona wieohan wakan okna unpi, nahan 
maka owancaya Winyan Omniciye unpi tona wico- 
wasin unqunpi womnaye nitawapi hanke mazahda- 
hda uncinpi en ounyakiyapi nncinpi. Wakantan- 
ka caje on owasin cante wasteya nape unniyuzapi do. 
Wowapi kaga wanji miye do. Anpao oyake kta 
uncinpi do. Samuel Smiley. 

Cheyenne River Agency, St. Andrew's en winyan 
Omniciye unpi kin etanhan taku econpi kin: tokaheya 
tipi wakan en petijanjanye opetonpi kin mazaska. 
7.60 hecen yusotapi. Qa hehan mazaoceti cinpi en 
mazaska 1.50 hecen yusotapi; hehan wakanyeja wanji 
ta en mazaska 1. on okiyapi; hehan tipi wakan en pe- 
tijanjanye wihdi kaspapi nonpa sam okise iyopeya- 
pi qa ehdepi. Hehan dehan tipi wakan en takuku 
cinpi qa on Bishop mazaska 20.00 qupi ye do. 

Ho hecen ataya mazaska 30.35 hecen yusotapi ye do. 

Ho hecen ito den winyan omniciye unpi kin oi- 
tancanpi kin hena ociciyake kte do. Itancan toka- 
heya kin he Mrs. Charger Wasumaniwin he ee itan- 
can; lyokihe kin Elizabeth Tasinahinapewin he ee; 
Wowapi kage cin Mary Mniyojajawin he ee; Mazaska 
awanyake cin, Tibey Cetanskawin he ee; Wamnaye 
cin Isabel Sicanguwin he ee; Tiyopa awanyake cin, 
Amen Tiyomaniwin he ee, tka April, 17 he ehan t@; 
Wayazan awanyake cin, Mary Iwinhdahmaniwin he 
ee, qa nakun Jane Is*tagiwin he ee, Iho hena ee pe 
do. Wanna henana epe kte do. Cantewasteya tan- 
ke nape ciyuze do. Nisunkana John wahoyapi he 
miye ca hepe do. 

Crow Creek, S. D. St. John Baptist etanhan Win- 
yan Omniciye de omaka kin wowasi econpi kin wa- 
kagegepi kin hanpa kin he iyotan on tanyan waka- 
mnapi qa denakeca mazaska yuhapi 73.1.5. Etanhan 
taku on econpi kin : 

St. John Baptist en aojanjankdepi akahpe on $10.00; 
nakun petijanjan otkeyapi kin heca uncinpi $33.15. 
Hehan. wanagi conkaske tiyopa kagapi on $30.00. 
Hehan canwdpiyesasana 22 yuhapi, tka etanhan 
wanji ahipi sni, hecen etanhan 21 wanna kdohipi. 
Winyan 2 canwopiye^asana kin yuhdokapi qa iyohi 
tona un kin hena yawapi can ecen wowapi kage cin 
owa yanka. Qa denakeca, ataya $23.81. Henakeca 
etanhan token on wawokiyapi kte cin he iwohdakapi, 
Wotaninwas'te ayapi kin heon (S. D.) $10.00. Dako- 
ta wicas'a wakan on denakeca $10.00. 

Makoce de en Wotanin waste ayapi kin on $3.81. 
Hecen ataya denakeca $96.91. 

Hehan hekta January 9, 1889 heehan canwopiye- 
sasana kin kdohipi qa yuhdokapi denakeca kdawapi 
$11.36. Hena on Hasapa Africa en unpi kin on 
owicakiyapi. 

Eya Conkicakse de en Oyate unpi kin ciqapina, 
cjeyas Wakantanka onsiwicakida qa owicakiya keca- 

nmi. Dakas omaka iyohi sam wankantkiya iyoptapi. 
Winyan omniciye en Itancan kin Mary Uncagewin; 
Okihe Susan McBride; Mazaska awanyake cin he 
L. Williams Hesannigewin; Wowapi kage cin, 
J. McBride Wanbdikipanpiwin; Wamnaye cin, Lucy 
Ohanotawin, Taku kagapi awanyake cin qa Wiyo- 
peye cin, lie Ida Santee Konpiwin, he dena decen 
wicohan kuwapi. 

Hekta omaka 1888, Winyan omniciye denakecapi 
tka 29. Omaka kin de 1889 opapi cajepi kin 41 he- 
nakecapi. 

Hekta omaka 1888 heehan canwopiyesasana kin 
12 yuhapi, tka de ©maka kin canwopiyesasana kin 
22 yuhapi. 

Mrs. Grace C. Tatiyopa heya, Hekta omaka 
zaptan ecentu heehan Conkicakse oyate de en unhipi 
heehan Winyan omniciye wanica, hecen Winyan 
kin hen a wicaweco qa Winyan ©mniciye wanji un- 
yuhapi kta kewicawakiya unkan owasin iyokipipi 
hecen hetanhan Winyan omnciye de unyuhapi, qa 
dehan Tipi wakan kin en timahen owinja akahpe qa 
aojanjankdepi, timahen tanhan wionpi kin akantan- 
han wionpi, qa hehan Wanagi conkaske qa tiyopa 
qa aojanjankdepi akahpe qa petijaujan, hena St. John 
Baptist Tipi wakan kin tanyan he cin, hena Winyan 
omniciye icage cin hetanhan hena icaga. Qa dehan 
hena on winyan kin nina wiyuskinpi. Wakantanka 
onsiundapi nakun sanpa ounkiyapi qa Mdihenunyapi 
kta e unyeksuyapi kta uncinpi. Winyan omniciye 
owasin he cicapi. 

Hehan nakun Winyan omniciye Christ Church 
owakpamni en he cin, hena hetanhan icaga. Taku 
on tipi wakan en oiyokipiya he cin hena Winyan 
omniciye hetanhan icaga. 

Eya Winyan omniciye de en token econpi kin 
towinna iyepi hca kduotaninpi sni heon dehan dena 
tokentu tanyan ociciyaka iyonicipi kin owasin tanyan 
duotanin uncinpi. Nitankana St. John Baptist 
etanhan Winyan omniciye kin owasin napeunni- 
yuzapi. Grace Tatiyopa. 



ST. ANDKEW'S GUILD. 

Yankton Agency, March 19, 1889. 
Church of the Holy Fellowship. En ko^ka omni- 
ciye unpi kin takujwanji yaotaninpi kta cinpi, Anpao 
kin eciyatanhan. Oyanke kin ecen tona Anpao ope- 
tonpi sni kin hena tona oyanke ecen omniciye yuhapi 
kin en koska wanji itancan hce cin cinwicakiye kta, 
qa hehan tona nakun Anpao icazopi kin hena wana 
kdajujupi kta iyeeeea. Ecin okina wana onge kitana 
tehahan naceca hecen to wana Anpao icazopi kin 
hena kdajujupi kta on piieiyapi waste keyapi. Qa 
nakun opeuntonpi qa Anpao ounkiyapi kinhan okina 
nina iyokipi qa iyuskin kta naceca wada. Okina ko- 
ika wanjikji Anpao cinpi naceca tka tuwena cinwi- 
cakiye sni naceca undapi kin heon de unkagapi. 
Hecen to tona omniciye yaunpi ece koska wanji qa 
isi nom ecen wicakdalinigapi qa Anpao token okihi- 
pi kin wiyopeyapi kta wa£te. Heeeca kinhan tona 
Anpao opetonpi kta awauncipi kin iyusldyan opeton- 
pi kta wadake; wicolian kin nina waste qa ounkiyapi 
kta iyececa. Samuel H. Packard, 

Wowapi kaga. 



WAYLAND'S ELEMENTS OF MORAL 
SCIENCE. 

WlCOWAYAKE 2. — ONSPA 3. 

Woowotanna Wicohan ed Woope Kin. 

Wicolian wanji econpi kta can itokab woope qeya 
abdezapi kte cin: — 

1. Ohinniyan tokaheya wicohan kin de owotanna 
he, eya iiciwanga po. Woiwange kin de aduptapi kta 
oyakihipi kta eon Wakantanka Wowapi Wakan qa 
onwiyukcanpi wan akna nicupi. Dena on wicohan 
ecanon kte cin iwanyekdake sni kinhan nina nisica 
qa Wakantanka hena on woahtani niciyawa kta. 
Heced wicohan wan ecanonpi kta nina awacannipi 
sni qa nahanh ecanonpi sni kin ed woiwange kin de 
iiciwanga po. 

2. Wicasa onwiyukcanpi anakigoptanpi s*ni qa si- 
caya kicuwapi keunkeyapi qon he kiksuya po. Ije- 
han hecanonpisa kinhan heon wowiyukcan wan taku 
econnisipisa qon ohanketa owotanna aniyanpi kte 
hcin ecee qon ececa kte sni. Heon taku wanjikji 
on nitoketupi tanin kte sni. Tohan wicohau wanji 
deced toketu tanin sni kinhan ecanonpi kta iyececa 
sni, qais eya he nakun ecanon kte im kin on toketu 
tanin sni qa iyowinniciyapi 4m kinhan hehan hecetu. 

3. Onwiunyukcanpi kin taku econunsipi kin hena 
econqunpi qa taku i^ econsni unsipi kin hena econ- 
qunpi kte sni e on woope wanji sutaya eunknapi 
iyececa. He wicohan qais* wicoie, qais wicotawacin; 
wicota etu, qais wicisnana etu, qais nakun heetan to- 
keh iyotaniyeyakiya esa, taku owotanna kecanni 
kin he econ wo. Taku owotanna sni wan on taku 
sica ayakipa kte cin iyecehcin takuna ayakipa kte 
sni, qa taku owotanna ecanon kin eciyatanhan ecee- 
na taku waste nikdamna kta. Nakun he tuwe kae 
oniciye ca i^ oniciye sni esa ohinniyan Wakantanka 
e anagoptan po. 

Wicohan wan wana econpi kin iyohakab on woo- 
pe qeya: — 

1. Wicohan wan ecanonpi kinhan he owotannna 
qais" owotanna sni umatukte kin ayabdezapi kta eon 
ohini woecewakta yuha po, He iye iyatayena iwa- 
nikdakapi eciyapi. 

De iyukcanyan econ po. Hehan de isnana iyata- 
yena econpi iyececa. Hehan de ecanonpi kta eon 
anpetu tuktetu kte cin cajedatapi sni kinhan tobinna 
ecanonpi kte im. 

De iyakidecen econpo. Woowotanna oihanke 
wanji iyeye wacin po. Wicasa tokeca niye eekiya 
ewicahnaka po, qa taku ecanon kin he econpi kecin 
yo, qa heon token awacanni kta he iwanyaka yo. 
Wakantanka tawoope kin hena nitokab eknaka yo, 
qa Jesus Christ tohan kin hena kici iciwanyaka yo, 
to kici iyakidecececa. Tona decana icagapi kin he- 
na taku wanji deced iwanyakapi^qa toketu taninsni 
can he takuwicayapi, qais kodawicayapi, qais waon- 
spekiya tawapi kin ob iwankdakapi iyececa. 
• Ito he wana iwannikdakapi qa niohanpi kin on 
woyusuta ehan yaipi kinhan: — 

1. Tanyan ecanon kinhan, Wakantanka wopida 
eciya yo, tuwa he okihi niye cin. Qa vwjokiye wan 
on iyokipi niciye cin he wowa^te etkiya sanpa on ai- 
ciciya yo. 

2. Niohan kin nonpinya kinhan, onge wasTe qa 

onge is sice cinhan toked on hecece cin abdeswacin 

yo, qa tokata taku on hecanon kin etan ikduha yo. 

3. Niolian kin awayecin unkan ecisniyan iyeyaye 

cinhan; — 

1. Wicolian kin been woalitani kin he ti-han sdod- 
yaye sni hehah awaein yo. 

2. Wowiyukeaned wowayawazan kin he duha kta 
iyowinyan yo. Taku tokeca on akahpeton waein 
sni yo, tka ee wowayazan kin he dnha kte cin iyo- 
winyan yo, hececa kinhan icinonpana ake wicolian 
hececa wanjina ed iyayeniciyin kta awacanni kte 
sni. 

3. Tohanyan wicolian kin de icinonpa ecanon kte 
sni kehe sni kin hehanyan taku kin de akiktonje £ni 

y°- 

4. Taku kin de ecen piyaya oyakihi ehantanhans', 
wancaknana econ wo. Is oyeniwakankan kinhan, 
wancaknana on iyopeiciya yo. Is. taku. nitawa s'ni 
wan iyacu kinhan, oliankoya wicakicu wo. Qais 
wicayecu oyakihi sni kinhan ekta ye ca he iyacu kin 
owieakiyaka yo. 

5. Wicolian owotanna sni kin hena owasin Wa- 
kantanka ed woalitani, heon iye Cinhintku Jesus 
Christ eciyatanhan dena unkicicajujupi kta e iceun- 
kiyapi waste. 

6. Ocanku tona deced on awacinniye ca ecen taku 
deced ecanon kin hena abdeza po, qa tokata hena 
etanhan nikduhapi kta he knwa yo. 

7. Tuwa ohinniyan tuktetu keceyas un kin he 
towaonsida kin ihukuya onsiiciya dena owasin econ 
wo. He tawoahope kin hena unyuhnpi kta eon wo- 
okiye unqupi ecee, qa nakun tohinna ilipeunyanpi 
kte sni qa unkayustanpi kte sni, iye wacinunyanpi 
kinhan. 

Taku eyapi kin dena eciyatanhan toked he woqin 
wan wieaia iyuha kanpi qais tecapi ko unyuhapi kin 
he wicaundapi iyececa. 

Wakantanka ed qa wicasa ed toked tohan kte cin 
he wicotawacin wan yuha qa heon iwaktaya ecee. 
Wicotawacin kin de tuktetu keceyas on, ohinniyan 
wowakta kin de naunhonpi ecee tohan he naunhonpi 
uncinpi can. Qa tohan he inina un uncinpi can he ican 
ohinniyan ia ecee. Heon etanhan tohan taku sica econ- 
qunpi kinhan unkagapi kin unkicicajujupi kte sni. 
Qa he de iyotan oliwinnyiikc/anpi kin nina wasagya 
ohinniyan unkicipi un kta, qa he toked unkiconpi 
kin iyeced tokata on wiunyuskinpi qa is iyotaniye- 
iinkiyapi kta. He tecapi kin is nakun onwiyukcan- 
pi yuhapi heced toked tankapi de ahopapi kte cin 
iyeced ijiya ahopapi kta. Qa he ahopapi sni kinhan 
Wakantanka iyopewicayin kta. 

« ^m » 

Indiana obaspe kin en wicasta wohtani kin he yu- 
hapi kin tona htaniwicasa kin wokajuju aokpani 
wicaqu'pi kta cinpi tuka tawatenyapi sni. 

Germany makoce en wicasta inyan cahdi oqapi kin 
owodutaton kagapi wicolian econpi kin on wokajuju 
tanyan icupi sni keyapi qa heon litani ayustanpi. 

Askatudan Louisiana en elector (cajeiyolipeya) 
econpi qon Wasicun apa Hasapa econpi kte cin ana- 
wicapta skanpi. Heon wasicun wikcenuia wicaka- 
kaskapi. 



CHEYENNE RIVER AGENCY. 

Mato Topa ti kin ed, wodwicayapi wan. May 25 
ehan, Cetansapa cinca wan ta. He nina tenindapi 
heced anpetu kin he ed tona wocekiye opapi kin 
owasin witaya wonwicayapi kta e, Cetansapa tawicu 
kici heced konzapi, qa woyute ocaje ota mnayapi, 
qa anpetu kin ehan ipi qonhan, wotapi wan tanka 
kagapi. Heced Waanatan ti kin etan, qa Zitka akin- 
yan ti kin etan, qa Moreau, Hinhan wakpa ed yanka- 
pi kin, henakiya, wicogcota ahi qa wotapi kin de ed 
opapi. Heced ataya wicasa 251, wodwicayapi kin de 
ed opapi. Tokaheya wocekiye econpi qa ed iapi 
wanjigji Cetansapa cinca tehinda qakiksuya on wico- 
han kin he ecakicon kin hena iwokdakapi kin ohakam, 
Cetansapa tawicu kici owasin cantewasteya nape 
wicayuzapi. Cetansapa tawicu kici deced cinca one 
kin tanyan yuonihanpi kin on toksa cincapi kin 
ocanku waste wan oknayan iyaye cin is oknayan ya- 
pi kta kuwapi qa on heced econpi naceca owasin un- 
keciapi, qa unkiyuskinpi. P. J. D. oyaka. 

St. Stephen's, Hinhan wakpa, June 15, 1889. 
Anpao: Koda, to hekta wi kin ed deciya Okodakiciye 
wakan kin token wicolian yuhe cin, he ptedyena 
ociciyake kta wacin. May 7, htayetu kin ed Ascension, 
Moreau, wocekiye oyanke kin ded, Bishop Hare hi, 
qa wicasa 10, Ascension etanhanpi, qa wicasa 9, 
Calvary Zitkanaakinyan ti kin etanhanpi, qa wicas'a 
5, St. Stephen's, Matotopa ti kin etanhanpi, qa wi- 
casa 3, St. Andrew's, Waanatan ti kin etanhanpi he- 
na wicayusutapi ecawicakicon qa ed nina oiyokipiya 
wocekiye econpi, qa oyate heciya unpi kin Bishop, 
wankdakapi kin on iyuskinpi. Qa ake May 9, qon- 
han Sungska ti kin ed conkaya tipi kin okna woce- 
kiye econqonpi qa ed wicasa 7, Emmanuel etanhanpi, 
qa wicasa 1/ is St. Thomas, Canwankand oyanke 
kin etanhanpi, hena Bishop wicayusutapi ecawica- 
kicon. Qa dena ohakam Cheyenne River Agency 
ekta onge nakun wicayusutapi keyapi, tka hena 
tanyan sdodwaye sni heced hena obdake kte sTii; 
heced uma ded obdake cin ataya wicasa 46 henakeca- 
pi. P. J. D. 

Baptizma. 

St. Stephen's, June 17, 1889 Emily Sand wi 4, he 
Casmu qa Ella Casmu cincapi, May 19, 1889 St. 
Stephen's, okna hinhanna wacekryapi kin ed. 
Baptizma qupi. 

Nakun Sophie Togole, April 27, 1889ehand tonpi. 
he Stejjhen's Togole qa Tokcawin cincapi, May 12, 
1889, St. Stephen's okna hinhanna cekiyapi kin ed 
Baptizma qupi. 

Nakun Rosy Cetannupahu, March 25, 1889 ehand 
tonpi, he James Cetanhupahu qa Elizabeth TwoTail 
cincapi, June 16, 1889 St. Stephen's, okna hinhanna 
cekiyapi kin ed Baptizma qupi. Dena P. J. Deloria 
Baptizma wicaqu. 

WlCATE. 

Alice Hodgkiss, May 3, 1889 ehan ta, qa anpetu 
izaptan ed liapi; he Henry Hodgkiss qa Mary 
(Charton) Hodgkiss cincapi, wi 10. Hunkakewica- 
ye cin kduhapi qa nina tehindapi, tka Itancan kin 
is sanpa tanyan awanyake kta on ikikcu, heced hun- 
kakewicaye cin icante wa^tepi kta iyececa. Wicin- 

cana kin de maka kin ayustau ohakab, hunka- 
kewicaye cin, koska omniciye kin wicohan waste 
kuwapi kin ©wicakiya cinpi qa sinkakan wan wica- 
qupi keyapi. Nina tanyan econpi on ded unqonpi kin 
owasin unkiyu^kinpi. 



FLAKDRAU. 

BAPTfZMA. 



May 27, 1889, St. Mary's Church. Enos, he John 
qa Eliza Redwing cincapi; Samuel, he Ray qa Julia 
Cavender cincapi. Denaos December 26, 1888 he 
ehan econpi. Dena Rev. W. J. Cleveland Baptizma 
wicaqu. 

Wicayusutapi, St. Mary's Church ohna : Eli West, 
Martha Redwing, Eli Allen, Bell Hopkins, John 
Allen, Sophia Taylor, Amos Weston, qa Eliza West 
dena April 9, 1889 he ehan Bishop Hare wicayusu- 
tapi ecawicakicon. Wm. Jones oyaka. 



SISSETON AGENCY. 



May 2. 1889. 
Anpao: Mitakuye, tohnina wowapi cicu sni, tuka 
ito dehan taku wanji owahdake kta wacin ye. Wan- 
na omaka sahdogan Oyanke kin de en Mrs. Mary 
H. Robertson unkicipi un qa token okihi hecen wi- 
cohan wakan etkiya waonspeunkiyapi qa he etanhan 
wanna omaka nonpa ikiyedan. St. John Baptist 
Winyan okodakiciye kin he onspeunkiyapi. Qa 
yusunkayapi, qa unkis ninahin ihaunkiktapi tuka 
qon. Dehan April 6, he iyehan ehpeunyanpi iyaye, 
qa hecen ninahin unkakiceyapi ye. Ehpeunyanpi 
iyaye cin he ohakam omniciye econqonpi, tuka wo- 
econ qa owicohan kin tanyan unkokihipi sni unkan 
iye unkiksuyapi qa ceya uns'kanpi ye. Oie qa ohan- 
ye cin hena unkiksuyapi qa heon heuncecapi ye. 
Oie kin he dee. Mitakuyepi ohniyan Jesus Itancan 
kin ekta etonwan miye, qa wowacinye en wasagici- 
ya miye, qa woecon qa wicohan kin dena tanyan 
unspeiciciyam, tohanyan yanipi kin hehanyan, ni- 
cipi waun kte sni ye, ohinni eya un ecee. Tuka 
winyan den unyakonpi kin owasin woecon qa owi- 
cohan kin takudan tanyan unkamdezapi sni, qa he- 
cen tehiya htaurmipi ye. 

Winyan kin de Itancan unyanpi, unkan ninahin 
onsiundapi nakaes unkis eya ninahin ihaunkiktapi. 
Unkan dehan ehpeunyanpi unkan ninahin iyokisin 
unyanpi ye. Han, Taku akes taku wanji unkiksu- 
yapi ye. Itancan unyanpi waste kin he — ''Oyanke 
wan waste e kici yanke cin he wanna ekta iyuskin- 
yan kiyotanke, qa iye dehan tokehin eca tanyan un 
cen eca unkecinpi, unkan he ninahin piunkicidapi 
ye." 

Mitakuyepi, Winyan omniciye yaunpi kin owa- 
sin wocekiye ehapi eca oyanke kin de unkiksuya 
miye. 

Winyan Omniciya yaunpi kin, owasin napeciyuza- 
pi ye. Isabella Williams, 

Mahpiyakajanjanwin Vice President of 
St. J. B. W. O. 



Persia Wicas*tayatapi kin makoce toktokeca iyaza 
mani un, qa a^katudan Russia makoce kin ekta hi. 



ST. JOHN BAPTIST CHURCH. 

Sibseton Agency, May 7, 1889. 

Anpao : Mitakoda, ake wowapi cicu kta. Ecin 
tohan taku daotanin ecakodannkiciyapi kin tankaya 
unyakonpi esta, Owasin token unyakonpi sdonun- 
kiciyapi ece. Heon etanhan omaka kin de oyanke 
kin de taku unkakipapi kin he owahdake kta 
wacin ye do. 

Ho, mitakodapi, owasin ahitonwanpi qa oyanke kin. 
de unkiksuya miye. Wanna omaka kin de isahdogan 
Mr. D. J. Robertson, qa tawicu kin Mrs. Mary H. Rob- 
ertson Wotanin waste ahipi, qa Wakantanka eaiyo- 
yanpa wiconi kin he oyakapi, qa tiy'qspaye kin de en 
iyojanjanyan najinpi, qa hecen on Okodakiciye, qa 
Koska Okodakiciye, qa Winyan Okodakiciye oyanke 
kin de en icagapi; qa hecen wicanape wanji qa nonpa 
hena tokatakiya Wakantanka tokiconze en unyuwa- 
sakapi kta e, qa wowacinye en sutaya unkicagapi kta 
e token okihipi hecen htanipi qon. Hehehe. Waon- 
spekiya waste wicunyuhapi qon unma Mrs. Mary H. 
Robertson he April 6, hehau ehpeunyanpi, qa hecen 
okodakiciye kin nina iyokisin unyanpi. Tuka iyo- 
tan Winyan okodakiciye kin he qanakun St. Mary's 
Tipi wakan en Winyan okodakiciye unpi kin henaoza 
iyotan wahpaniwicaya, qa nakun iye cincapi hpk,sidan 
nonpapi, qa wicinyanna wan Waniyetu 8, he haka- 
kta, qa wanji koska he Hampton ekta wayawa un. 
Ho mitakodapi kin ake epe, owasin ahitonwan miye, 
qa Mr. D. J. Robertson qa cinca kin o.m Wakam 
tanka wokicanpte wicaqu kta e wocekiye ewicakiciya 
miye, qa nakun St. John Baptist Tipi wakan en 
unyakonpi kin. Wowacinye en sutaya unkicagapi 
kta e wocekiye on ounkiya miye. Ho mitakodapi 
tankaya yaunpi eita anpetu kin de owasin micante 
on nape ciyuzapi ye do. Nitakodapi wan. 

John Sweetcorn Wasuieiyapa. 



STANDING ROCK AGENCY. 

BAPTIZMA. 

Black Feet Camp, May 4, 1.889. James Black 
Bear, w. 7, Mato Tapa na Winyan Waste cinca. 
Samuel Swift Cloud, w. 48, Magasitupi na Oyate- 
win cinca. 

WICAYASUTAPI. 

May 5, Joseph Yellow Wolf, w. 42, Adam Mahpi- 
ysi Cangieska, w. 52, Samuel Swift Cloud, w. 48, 
Carrie Two Pack, w. 16, Eugene Ptegopecamato, w. 
44, Alice (Oye) Ptegopecamato, w. 39. 

St. Elizabeth's Church Wicayasutapi, May 6: 
JDommic Long Bull, George Kielakutepi, w. 31, 
Thomas Hehaka Tasla, w. 35, Nancy (Gall) Hehaka 
Tasla, Joseph Blue Cloud, w. 42, Solis Blue Cloud, 
John Felixon, w. 21, Jennie (Gall) Felixon, w. 24, 
Peter Bull Eye, w. 24, Mary Hektakiya, w. 21, 
Edward Ironnecklace, w. 19, Samuel Tatankan on pa, 
w. 34, John Grass, Sr., w. 45, Mary Wanblelota, 
w. 46. 

Catechumen, May .19, Tokainanpewin, Cokataina- 
jinwin, Red Calico, Kahpewin. 

F. M. Weddell. 

Choteau Creek, Chapel of the Holy Name ed ake 
taku wanjigji on unkitakuyepi yaunpi kin onahon- 
unniyanpi kta uncinpi. Dehand ake omaka kin 
ed unhipi unkan maka kin ed Wakantanka woicage 
tawa kin kicu qa maka ite kin ataya toya wanka, 
qa waskuyeca obe owasinna ikdutaninpi. Unkan 
wicasa maka oknaka owasin icantewastepi naceca. 
Unkan wicasa tona Wakantanka kiksuyapi kin hena 
pidapi naceca. Unkan ecin tohan wicasa wan taku 
qupi kinhan ainina icu qa yuha kihde cinhan, unma 
kin hecin kta naceca; tokae iye tawa. ween se ecin 
kinhan, wicas'a wan wawicaqu qon he nina iyokipi 
kte sni. Unkan iyeced Wakantanka waunqupi kin 
hena on piundapi kta iyececa. Omaka wanji ed un- 
hipi qa waskuyeca obe owasin, qa omaka wanji ed 
ni unhipi kin hena on Wakantanka wopida unqupi 
kta iyececa. Ecin piundapi sni kinhan Wakantanka 
iyokipi kte sni, heon, mitakodapi, dena sanpa on 
nnkawacinpi kta, qa sanpa on nina unkakiciciyapi 
kta iyececa wadake. 

Ho, mitakodapi, eya dehand iapi conana on epin 
kta. Icin wicasa taku ota unkokiyakapi eca onge 
takuke sni secadapisa. Heon he iapi hena epin kta 
qa koska omniciye onspa obdakin kta. Unkan ake 
dehand he ed toked tokatakiya iyoptapi kte cin hena 
ohinni awacinpisa. Tukte ed tuke sa hena tokata- 
kiya etonwanpi qa tukte okna yapi kinhan tanyan 
yapi kte cin hena awacinpisa. Unkan unkis eya de 
koska omniciye unqunpi kin hececa nnkitapi omni- 
ciye qa Okodakiciye wakan kin ed; qa koska omnici- 
ye opapi sni esa Okodakiciye wakan etanhanpi kin 
hena ed koya. Toked tokatakiya yapi kte cin hena 
unkawacinpi qa unkuwapi ece. Unkan hececa on 
ake dehand koska omniciye kin woope eiciknakapi, 
Omniciye kin de tohanyan ye cin he woope yin kta 
on woope kagapi : Okodakiciye wakan ed miniawica- 
kastanpi kansu kin he koska omniciye opetonyukin 
kta on woope icicupi qa nakun tipi wakan en peti- 
janjan kin hena eiciknakapi unkan taku dececa kin 
hena en wawounkiyapi kta St. Paul onspeunkiyapi, 
ni unqonpi kin en hena econqonpi kta e onspeunki- 
yapi Gal. 6: 10 en unkokiyakapi qa nakun koska 
omniciye kin de wicacaje wanji yuha kta, St. John 
Koska Omniciye eciyapi kta, heon Anpao en eonki- 
knakapi unkan eya koska omniciye yaunpi kin eya 
wicacaje duhapi naceca unkan unkis wicacaje de 
unyuhapi kta uncinpi unkan decen on he unyuhapi 
kta uncinpi. Wakantanka Cinhintku kin maka akan 
unqon heehan waonspewicakiya akenom wicayuha qa 
hena maka kin owancaya yewicasi, unkan eya waon- 
spewicakiyapi kin akewanji wicaceripi ed wicaktepi 
qa St. John ktepi kta okihipi 3ni ecen iyecinka 
iwastena maka kin ed iwanka qa dehan wiconi ma- 
koce kin en yanka heon caje kin de unyuhapi kta 
uncinpi, unkan hecece cinhan Wakantanka ounkiya- 
pi kta qa wakansica unktepi kta okihi kte sni unke- 
cinpi qa heon wicacaje kin de unyuhapi. Qa hekta- 
tanhan koska omniciye kin iyecinka oiciyinkta okihi 
sni sceca tka dehan wana kitanna oiciya aya unkan 
koska omniciye kin de wieohan nom iyotan kuwapi, 
kin de St. Lukas 12: 35, 36, 37, 38, qa unma kin 
Wieoienn^ 8: 19, 20, 21, henayes iyotan kuwapi. 



St. John Omniciye kin henayos tohan wanna omnici- 
ye econpi ecan itokam Wowapi Wakan henayos to- 
kaheya yawapi ecee hecen woope yuhapi. Ho mita- 
kodapi nis eya decen yakuwapi hecinhan aiciciyapo; 
tokes"a taku unkuwapi kin hena iye Wakantanka 
wanyaka qa unsiunkidapi kinhan ounkiyapi qa un- 
hanketa unkikdegapi kta. Tona Anpao wandakapi 
kin hena napeciyuzapi. 

Frank H. Canfield, 

Wowapi kaga. 
Baptizma. 

Church of the Holy Fellowship okna March 31 he 
ehan Louise Taktawastewin, David Nonpawaktekdi 
qa Louise Sintesnawin cincapi, waniyetu 1; qa Easter 
Anpetu kin April 21 he ehan David Nonpawaktekdi, 
w. 64; qtx Louise Sintesnawin, w. 46; qa Charles Wells 
Hoksinaminiamani, w. 22; qa Anna Sagyedutawin, 
w. 40; qa Ellen Smith Wipahawin, w. 47; qa Mary 
Tiocekiyewin, w. 23; qa Martha Tasagyejatawin, Ce- 
gaapapi qa Kiwinyan cincapi, w. 8; qa Sarah, Moses 
Cetanwakinyan qa Julia Wakaowanyakapiwin cin- 
capi, January 3, 1889 he ehan tonpi; qa John, George 
Hohi qa Francis Ihaktapiwin Benton cincapi, March 
wi hehan tonpi; qa Matilda (Aungie) Lyman cincapi, 
November 1 6, 1888 he ehan tonpi. Hehand May 19, 
Thomas, John qa Julia (Dripps) Picotte cincapi, 
March 27 he ehan tonpi. 

St. Philip Chapel, White Swan ekta, February 17 
he ehan Edward, Hinhansa qa Tasunkewakanwin 
cincapi, w. 6; qa March 10 he ehan Antoine, Charles 
qa Emily (Le Deaux) Picotte cincapi, December 6 
1888 he ehan tonpi; qa Susan Makanawastewin, 
Samuel Cantewamniyomni qa Susan Emery Peju- 
tagiwin cincapi, February 16, he ehan tonpi;' March 
24 he ehan John > Okdeska, w. 35; qa April 28 he 
ehan Annie, Paul Tunkanwankantuya qa Clara 
Wiciucanatanka cincapi, April 11 heehan tonpi; qa 
Amos, Matowatakpe qa Jane Howastewin cincapi, 
waniyetu 4. 

Hehand Owakpamni etu, March 22 he ehan, 
Mary, Eugene Z. Bennat qa Margaret M. Jackson 
cincapi, January 13 he ehan tonpi. 

Hehand Choteau Creek, Chapel of the Holy 
Name etu, April 28, Adelia, Louis qa Maggie T. 
Claymore cincapi, March 20 he ehan tonpi, qa May 
17 idams, Philip Hinhanwastena qa Florence P. 
Ree cincapi, May 10 he ehan tonpi; qa June 2, 'Lucy 
John Hupanuwanjina qa Anna Anpetu cincapi, 
May 24 he ehan tonpi. 

W AK ANKICIYUZAPJ . 

Owakpamni, Church of the Holy Fellowship okna, 
May 7 he ehan John Williams Piyaiwankena qa 
Rebekah Brown Oyetaninwin. Bev. Joseph W. 
Cook kiciyuzapi kin yuwakan. 

■ — » ^» » 

CBOW CREEK AGENCY. 

Rev. David Tatiyopa cinca, Henry, w. 12 ta, May 
24 he ehan. Ehantanhan tanyan un sni." Hun- 
kake wicaye cin canteyazanpi kin ed wicunkiksu- 
yapi. 



Iapi Oaye Ahdiheyapi, Santee Normal Training School 



